「滑雪」
香港今日終於似返啲冬天,但係其實我唔係一個鍾意冬天嘅人,因為我怕凍,所以我鍾意陽光與海灘多啲!不過最奇怪嘅係我以前好鍾意溜冰,而之後學識咗滑雪就經常去滑雪。不過我嫌滑雪麻煩,所以就走咗去玩雪板。如果啱啱學嘅話或者有啲難度,但係如果當你學識咗之後,我相信你都會愛上佢。不過返咗嚟香港咁多年真係無再去過滑雪,唔知幾時再有機會去,到時應該係同郭大少一齊去。唔知佢會唔會鐘意滑雪呢?
「運動」
滑雪真係會上癮,以前一到冬天當啲雪場一開就會去滑雪。不過當然最好之前幾日落過大雪,如果唔係就會變成滑冰多過滑雪。而玩雪板嘅技巧係有少少唔同,不過如果有玩開滑板嘅人應該好易上手。任何運動都會跌跌碰碰,而初學者就在所難免,我當然都唔例外。或者我鍾意有速度嘅運動,因為有種自由嘅感覺,而要高速控制雪板其實都好考體力。唔好以為滑雪唔會出汗,其實運動量好大,所以滑完雪係唔會覺得凍反而覺得好熱!
「雪板」
其實香港越嚟越多人玩雪板,無他嘅因為真係幾型。如果你未試過嘅話,下次你不妨去試下。不過我諗我都未必記得點樣滑,因為真係好多年無玩過。就算再搵返我相信都要一啲時間適應。玩雪板最大嘅分別係兩隻腳都要固定係塊板上面,而且雪板係好靠人嘅重心去改變速度同方向,當你掌握到之後就可以玩更多嘅花式。滑雪有時都要一眼關七,尤其係人多嘅地方。所以滑雪第一樣嘢係要學識停同跌,如果唔係有時都會幾危險。
Also published on Medium.